Måske er du cyklet forbi hundredvis af valgplakater uden at blive ret meget klogere.

Måske har du set kandidaternes spidskandidater tone frem i diverse TV-programmer uden at blive ret meget klogere.

Måske er du bare blandt de omkring de knap 30 procent af vælgerne, som stadig er i tvivl om, hvor krydset skal sættes til europaparlamentsvalget den 25.maj.

Guiden her giver dig forskellige test, som kan hjælpe dig på vej, inden du begiver dig ned mod stemmeboksen på søndag.

Få ekstra information med på vejen

I DR's Kandidattest på dr.dk kan du svare på 15 spørgsmål om forskellige spørgsmål, der sammenligner dine svar med de danske EP-kandidaters svar.

Samtidig er der uddybende information om hvert spørgsmål.

Læs også : Se hvad Europa-Parlamentet bestemmer hjemme hos dig

Den meget nørdede

Testen EUvox2014, som er et samarbejdet mellem universiteter i en række EU-lande, kræver en god kop kaffe og mere end tre minutter. Den er ret udførlig, for du skal ikke blot besvare spørgsmål, men også placere dig selv og de forskellige partier på en politisk skala.

I modsætning til mange andre kandidattest har forskere bag testen her hentet svar i partiernes principprogrammer og grundlæggende værdier. Og så er spørgsmålene udvalgt af forskere fra universiteter i hele EU.

Du kan også se, hvilket parti i hele EU du er mest enig med.

Læs også : EP-VALG Utrolige fakta om EU

Stem ja eller nej til Europa-Parlamentets konkrete afstemninger

Electio2014-testen giver dig mulighed for at stå i parlamentsmedlemmernes sted for en stund.

Ved 20 spørgsmål skal du stemme ja eller nej - præcis som EU-Parlamentet har gjort ved konkrete afstemninger. Og du kan graduere, hvor vigtigt spørgsmålet er for dig.

Som noget ekstra får du information om spørgsmålet og om afstemningen, da den blev gennemført i EU.

Læs også : Dating, Snapchat og talende plakater er politikernes nye våben

Er du særligt interesseret i forbrugerpolitik?

Hvad mener du om mærkning af kød, eventuelt gebyr på Facebook og hormonforstyrrende stoffer i fødevarer?

Hvis du er meget optaget af forbrugerpolitiske spørgsmål, så kan du tage EU-testen på Forbrugerrådet Tænks hjemmeside. Her skal du svare, hvor enig eller uenig du er i 13 udsagn.

De unges dagsorden

Her er en test fra det politiske nyhedssite altinget.dk, som skiller sig lidt ud fra de andre.

Det er nemlig elever fra de danske ungdomsuddannelser, der har formuleret og udvalgt spørgsmålene.